SKRIFTLIG FORESPØRGSEL P-0545/02

af Antonios Trakatellis (PPE-DE) til Kommissionen

(21. februar 2002)

Om: Thessalonikis metro: forsinket afslutning af proceduren for godkendelse af projektet samt Kommissionens undersøgelse af en klage over overtrædelse af fællesskabsretten

I sit seneste svar angående den forsinkede gennemførelse af projektet med Thessalonikis metro (P-3194/01(1)) oplyste kommissær Bolkestein, at de nationale myndigheder endnu

ikke havde forelagt Kommissionen en anmodning om bekræftelse af medfinansieringsprocenten for dette store projekt, at Kommissionen havde sendt de græske myndigheder et brev for at få en række relevante præciseringer vedrørende disse dokumenter og projektet i almindelighed, samt at det er klart, at overholdelse af fællesskabslovgivningen er en af betingelserne for EFRU's finansiering af det pågældende projekt. Siden da har der hverken fra de græske myndigheders eller Kommissionens side været tegn på nogen videreudvikling i sagen, og organisationerne i Thessaloniki klager over, at de bliver holdt for nar, fordi projektet nu i ti år kun har eksisteret på papiret.

Under henvisning til, at det i henhold til artikel 232 (den tidligere artikel 175) i EF-traktaten at anlægge passivitetssøgsmål mod en EU-institution bedes Kommissionen besvare følgende: Hvilke konkrete skridt har Kommissionen taget (f.eks. anmodning om bekræftelse af medfinansieringsprocenten) for at få projektet i gang på baggrund af, at undersøgelsen af en klage over overtrædelse af fællesskabsregler om statsstøtte og offentlige kontrakter endnu ikke er afsluttet?

Hvorfor har Den Europæiske Investeringsbank ikke godkendt finansieringsplanen for projektet og ydet et lån? Hænger denne forsinkelse sammen med spørgsmål vedrørende overholdelse af fællesskabslovgivningen?

Kan projektet gennemføres med medfinansiering af nationale midler og fællesskabsmidler uden støtte fra EIB, og hvad er forklaringen på, at Kommissionen allerede inden godkendelsen af projektet stiller midler til rådighed til forberedende arbejde, mens man endnu overvejer, hvorvidt projektet overhovedet skal gennemføres?

(1) EFT C 93 E af 18.4.2002, s. 219.

Svar afgivet på Kommissionens vegne af Frederik Bolkestein

(22. marts 2002)

Kommissionen oplyser det ærede parlamentsmedlem, at den reelle gennemførelse af projektere vedrørende koncessioner om offentlige arbejder i medlemsstaterne ikke hører ind under Kommissionens arbejdsområde. Hertil kommer, at Kommissionen i forbindelse med infrastrukturprojekter af denne type ikke kan holdes ansvarlig for hverken bankers, koncessionsholderen eller den pågældende medlemsstats adfærd i forbindelse med forhandlinger for at fastlægge finansieringen, og at den heller ikke kan gøres ansvarlig for et positivt eller negativt forløb af sådanne forhandlinger. Kommissionen er rent faktisk i tvivl om relevansen af en henvisning til EF-traktatens artikel 232 i det påkommende tilfælde.

I denne forbindelse ønsker Kommissionen at oplyse det ærede parlamentsmedlem, at Den Europæiske Investeringsbank og de kommercielle banker i følge de Kommissionen foreliggende oplysninger har pålagt koncessionshaveren visse ændringer i aktionærernes finansielle deltagelse, inden de vil godkende finansieringsplanen for det pågældende projekt. I henhold til de mest aktuelle oplysninger har koncessionshaverens aktionærer endnu ikke foretaget disse ændringer.

Kommissionen kan således bekræfte, at for så vidt angår samfinansieringen af det nævnte projekt fra strukturfondens side i programmeringsperioden 2000-2006, har den endnu ikke modtaget nogen anmodning fra de græske myndigheders side. Den henviser endvidere det ærede parlamentsmedlem til det andet afsnit af besvarelsen af den skriftlige forespørgsel 3194/01(1).

I programmeringsperioden 1994-1999 har Kommissionen til dette projekt tildelt et beløb på 5,8 mio. som led i fællesskabsstøtten til Grækenland.

Denne samfinansiering vedrørte hovedsagelig de arbejder, der går forud for ethvert anlægsarbejde, som f.eks. geotekniske og arkæologiske undersøgelser af byggepladsen samt undersøgelser af de offentlige net.

I overensstemmelse med koncessionskontraktens bestemmelser forbliver resultaterne af sådanne arbejder statens ejendom og kan derfor videreanvendes, hvis dette projekt i fremtiden skulle videreudvikles.

(1) EFT C 93 E af 18.4.2002, s. 219.